DPP aagiza polisi waachilie huru mwanaume aliyemchinja mbwa

DPP aagiza polisi waachilie huru mwanaume aliyemchinja mbwa 
MKURUGENZI wa Mashtaka ya Umma (DPP) Noordin Haji aliguswa na habari za mwanamume kutoka Tharaka Nithi aliyechinja mbwa ale na akaamuru polisi kumwachilia huru. 
Mwanamume huyo alikamatwa kwa kumchinja mbwa kupika nyama yake baada ya kuzidiwa na njaa. 
Katika ujumbe aliotuma kupitia akaunti yake ya twitter, Haji pia aliagiza Mkurugenzi wa Idara ya Upelelezi wa Jinai (DCI) George Kinoti kuhakikisha jamaa huyo anapata chakula cha kutosha. 
Bw John Munene alikamatwa nyumbani kwake katika kijiji cha Karimba, Kaunti ndogo ya Maara na mafisa wa polisi kwa kumchinja mbwa na kupika nyama yake ili apate chakula. 
Bw Munene alisema alichukua hatua hiyo kwa kukaa siku tatu bila chakula. Alieleza kuwa aliona aibu kuomba chakula kila mara kutoka kwa majirani zake. Mwanamume huyo mwenye umri wa makamu alizuiliwa katika Kituo cha Polisi cha Chogoria kabla ya kuwasilishwa mahakamani mjini Chuka Ijumaa.